**Zamyslenie výtvarného teoretika PhDr. Bohumíra Bachratého, CSc., člena SVÚ**

 *Už v prvých dňoch desivej a nezmyselnej agresie Ruska na Ukrajinu si aj naša kultúrna obec pripomenula pokojné a mierové ľudské vzťahy v oblasti umenia Slovenska a Ukrajiny. V hudbe, speve a koncertoch, v divadle a v našom okruhu aj v rámci výtvarného umenia 20. storočia a súčasnosti.*

*V rozpätí výtvarnej kultúry strednej Európy po skončení prvej svetovej vojny a vzniku prvej Československej republiky v roku 1918, to boli prvé, dávne kontakty. Súčasťou Československa bola v rokoch 1919 – 1945 Podkarpatská Rus / Zakarpatská Ukrajina. Tu sa v rozpätí rokov 1891 – 1911 narodili maliari, ktorí žili a pôsobili na východnom Slovensku a v zrelom veku (po 1948) boli členmi už vtedajšieho Zväzu slovenských výtvarných umelcov. Z tých známejších to boli bratia Vojtech a Ján Erdélyi, Jozef Bokšay, Július Bukovinský, Vojtech Borecký, Andrej Doboš. Po nich, v ďalšej generačnej vlne to boli výtvarníci a tiež členovia Zväzu a od roku 1989 nástupníckej Slovenskej výtvarnej únie: Lýdia Čepková – Meszárošová (1936 Rjachov), za ročník 1940 Margita Balšianková (Užhorod), Attila Duncsák (Užhorod), Andrea Dobošová (Mukačevo), Vasil Tekel (1942 Simer, od roku 1993 Bratislava), Nikolaj Feďkovič (1945 Užhorod, od roku 1965 študoval v Prahe, potom Michalovce, Košice, Nemecko...). Ich tvorbu prezentujú viaceré individuálne výstavy, účasť na kolektívnych expozíciách, početné katalógy (najmä N. Feďkoviča) i monografia A. Duncsáka (2010, kolektív autorov). Ťažisková maliarska tvorba a výborná kresba nežijúcich klasikov i zrelých osemdesiatnikov je viazaná k figurálnej a krajinárskej tvorbe. K umeniu realizmu, k výtvarnej impresii a expresii, k poeticko-imaginatívnej tvorbe a fantázii. V dielach aj tichá pocta zemi a krajine ich pôvodu a života. Humanizmus, láska, harmónia, ale aj napätie v čase, dobe a priestore zložitého vývoja a premien 20. storočia a nového geo-politického usporiadania u nás i v štátoch bývalého východného bloku a ich novej, demokratickej orientácie a slobody.*

*Z osobnej kunsthistorickej praxe i práce v rámci Zväzu výtvarníkov a Slovenskej výtvarnej únie, môžem ešte uviesť nasledovné. Maliarka Elena Lazinovská (1902-2000) žila v medzivojnových rokoch vo „veleobci“ marmarošskej župy Chust na Podkarpatskej Rusi. Spomínala na krajinu v okolí mesta i na krásne Poloniny. Pripomínala aj toleranciu mnohých národností tejto oblasti, v ktorej v ťažkých podmienkach a pomeroch žili Rusíni, Židia, Maďari, Česi, Rusi, Nemci, Slováci, Ukrajinci. Žili a spolunažívali v mieri. Ten medzi bývalými sovietskymi socialistickými republikami a Ukrajinskou SSR neľútostne, tvrdo i kruto padol práve v týchto dňoch.*

 *Iné mierumilovné, kultúrne kontakty sprostredkoval u nás pri viacerých maliarskych pobytoch Peter Pavlovič Ossovskij (1925 Malaja viska, Ukrajinská SSR). P. P. Ossovskij maľoval na Liptove i v južných Čechách. Maľoval a kreslil krajinu, liptovské dedinky, juhočeské gotické Madony i portréty súčasníkov. Poznal mnohých umelcov, Máriu Medveckú i básnika Ľ. Feldeka. Bol som kurátorom jeho výstav v Bratislave a v Banskej Bystrici a v roku 1980 som napísal jeho monografiu „Obrazy z Československa“ (Tatran, Bratislava).*

 *V Českej republike i na Slovensku žijú niektorí výtvarníci, rodáci z Ukrajiny. V Bratislave je nám najbližší Vasil Tekel. Výborný krajinár i maliar geometrickej abstrakcie, farieb, rytmu, dynamiky i vnútornej harmónie, citu a pokoja. Práve ten pokoj, ľudskú citlivosť a harmóniu občianskeho, národného i štátneho spolužitia v mieri, ničí ukrutný vojnový konflikt a násilie. Utrpenie a umieranie v dnešnej Ukrajine. Po obrovskej tragédii prvej a druhej svetovej vojny v 20. storočí opäť hrôza a ľudské utrpenie. Za mier a proti vojne bude opäť volať aj humanistická kultúra i umenie našich, aj ukrajinských umelcov.*